b'\n_START_ARTICLE_\nRockheim\n_START_SECTION_\nUtstillingen\n_START_PARAGRAPH_\nRockheims faste utstilling er lagt opp som en reise gjennom nyere norsk musikk- og kulturhistorie. Utstillingsarealet er p\xc3\xa5 1\xc2\xa0320 kvadratmeter, og er lokalisert i byggets ikoniske toppboks. Man har en ti\xc3\xa5rsinndeling av utstillingen, hvor de forskjellige ti\xc3\xa5rene har sitt eget rom og utforming. Det er fokusert p\xc3\xa5 \xc3\xa5 vise frem flere aspekter av musikkhistorien, slik at b\xc3\xa5de band, artister, bransje og tidsperiodens samfunn presenteres._NEWLINE_Det er lagt stor vekt p\xc3\xa5 interaktivitet og publikumsinteraksjon. Skaperen av den virtuelle delen av Rockheim \xe2\x80\x93 kanadieren Stacey Spiegel \xe2\x80\x93 uttalte at museet ville bli det mest teknologisk sofistikerte i verden n\xc3\xa5r det sto ferdig.\n_START_SECTION_\nDen faste utstillingen\n_START_PARAGRAPH_\nNorgeskartet er det f\xc3\xb8rste som m\xc3\xb8ter publikum, og er et interaktivt kart hvor forskjellige byer og steder er representert. Ved \xc3\xa5 bruke laserpenner kan man se bilder fra plassene. Hedersveggen er en introduksjon til utstillingen. Her presenteres et utvalg av artister p\xc3\xa5 store lerreter hvor publikum kan starte musikkvidoer._NEWLINE_50-tallet er representert gjennom en garasje, hvor man fremhever kulturp\xc3\xa5virkningen fra USA. Som i de fleste rommene er det her mange musikkvideoer og minidokumentarer tilgjengelig. For spesielt interesserte kan det ogs\xc3\xa5 noteres at det er en Ford Thunderbird p\xc3\xa5 utstilling i rommet. 60-tallet er en stue med tidsriktig interi\xc3\xb8r. Rommet kontrolleres av sensorer i taket, som blar mellom forskjellige bildeutklipp og informasjonstekster. 70-tallet er bygd som en buss, for \xc3\xa5 representere turn\xc3\xa9tilv\xc3\xa6relsen til mange norske band. Hvert setepar har en trykkskjerm hvor fire magasin er tilgjengelig. Magasinene inneholder tekst og video om forskjellige 70-tallshendinger og band, og inneholdet spilles av p\xc3\xa5 bussens skjermruter. N\xc3\xa5r innhold ikke er valgt, vises opptak av en reise i Lofoten. 80-tallet er tre store videolerreter hvor innholdet bestemmes av en trykkeskjerm tilknyttet et miksebord. Miksebordet er en SSL 4000+, der faderene kontrollerer utstillingsinnholdet. 90-tallet er representert med to rom, ett for 90-tallet generelt og ett for svartmetall. Det generelle rommet er bygd som en kaf\xc3\xa9, og har tre innholdstasjoner. To av disse er trykkebord, hvor man kan bla igjennom forskjellige artister fra perioden. Den siste stasjonen er en trykkeskjerm som kontrollerer en stor videoskjerm, hvor man kan se videoer og minidokumentarer. Svartmetallrommet inneholder en dokumentar om stilartens fremvekst og forskjellige videoer av band. 2000-tallet er et speilrom hvor man kan bla gjennom bilder og tekst p\xc3\xa5 to store lerret, og musikkvideoer p\xc3\xa5 et tredje lerret. Rommet inneholder et stort antall videoer, og bes\xc3\xb8kende m\xc3\xa5 bruke laserpenner for \xc3\xa5 navigere i utstillingsinnholdet._NEWLINE_Instrumentveggen er en utstilling av forskjellige instrumenter og annet musikkrelatert utstyr. Her st\xc3\xa5r det blant annet en mellotron, sanganlegget fra f\xc3\xb8rste Wannskr\xc3\xa6kk\xc3\xb8ving og trommesettet til Diesel Dahl. Mye av utstyret er p\xc3\xa5 utl\xc3\xa5n til Rockheim fra de opprinnelige eierne. Akvariet er en forlengelse av instrumentveggen, og inneholder en del kuriosa fra den norske musikkhistorien. Verdt \xc3\xa5 nevne her er blant annet Dead sine h\xc3\xa5ndskrevne tekster til Mayhemalbumet De Mysteriis Dom Sathanas, og Magne Furuholm sin Yamaha Dx7 brukt under innspillingen av blant annet Take On Me._NEWLINE_Ur\xc3\xb8rtskjermene er et samarbeid med NRK sitt Ur\xc3\xb8rt-konsept. Her kan man h\xc3\xb8re unge band som enn\xc3\xa5 ikke har f\xc3\xa5tt platekontrakt. Skjermene oppdateres mot Ur\xc3\xb8rthjemmesidene til NRK._NEWLINE_Mediateket til Rockheim er b\xc3\xa5de en fysisk plass og en iPadapplikasjon. I 5. etasje finner man mediatekrommet hvor man kan lese forskjellige bransjeblad og b\xc3\xb8ker, i tillegg til \xc3\xa5 benytte seg av applikasjonen p\xc3\xa5 iPader. I denne kan man bla igjennom utvalg av Rockheim sin musikkinnsamling.\n_START_SECTION_\nOpplevelsesrom\n_START_PARAGRAPH_\nRockheim har tre opplevelsesrom. I "Ronni-rommet" kan man pr\xc3\xb8ve \xc3\xa5 spille gitar under ledelse av Ronni Le Tekr\xc3\xb8, kjent fra TNT. I "Hiphop-rommet" kan man pr\xc3\xb8ve seg som DJ, graffiti-artist og breakdancer. Man finner et DJ-oppsett, graffittimuligheter, breakdansingvideo og sequencerstasjoner for \xc3\xa5 remikse l\xc3\xa5ter.\n_START_SECTION_\nHall of Fame\n_START_PARAGRAPH_\nRockheim Hall of Fame er en utmerkelse som utdeles \xc3\xa5rlig og har som form\xc3\xa5l \xc3\xa5 hedre personer som har hatt stor betydning for norsk popul\xc3\xa6rmusikks utvikling og utbredelse. Den kan tildeles artister/grupper/personer tidligst 25 \xc3\xa5r etter at de har debutert._NEWLINE_5. september 2011 ble a-ha, \xc3\x85ge Aleksandersen, Jokke & Valentinerne, Wenche Myhre og Alf Pr\xc3\xb8ysen de f\xc3\xb8rste som ble innlemmet i Rockheim Hall of Fame._NEWLINE_De \xc3\xb8vrige nominerte var Arne Bendiksen, Mari Boine, Bj\xc3\xb8rn Eidsv\xc3\xa5g, Lars Lillo-Stenberg, The Monn Keys, Popol Vuh, Anne Grete Preus, Terje Rypdal, Radka Toneff og Audun Tylden. De nominerte var valgt av en komite best\xc3\xa5ende av Marit Larsen (leder), Larry Bringsjord, Ivar H\xc3\xa5kon Eikje, \xc3\x98ystein Greni, Petter Myhr, Janove Ottesen og Marte Thorsby. Offentliggj\xc3\xb8relsen av de fem innvalgte skulle opprinnelig ha skjedd 21. august, men ble utsatt pga. minnemarkeringen etter terrorangrepene 22. juli.\n_START_SECTION_\n\xc3\x86respris\n_START_PARAGRAPH_\nRockheims \xc3\xa6respris ble delt ut f\xc3\xb8rste gang i 2017. Prisen har som form\xc3\xa5l \xc2\xab\xc3\xa5 hedre personer som har hatt stor betydning for norsk popul\xc3\xa6rmusikks utvikling og/eller utbredelse, hatt ekstraordin\xc3\xa6re karrierer eller p\xc3\xa5 annen m\xc3\xa5te satt dype spor etter seg i popul\xc3\xa6rmusikkens historie \xe2\x80\x93 uten \xc3\xa5 ha st\xc3\xa5tt fremst p\xc3\xa5 en scene, som musiker\xc2\xbb. Prisen er uavhengig av Rockheim Hall of Fame men blir delt ut under samme seremoni.'